43.		Žiadosť o predĺženie lehoty pre rozhodnutie (§ 49 ods. 2 ZoSK)
Okresný úrad v Prievidzi, odbor všeobecnej vnútornej správy
Nám. SNP č. 56, 971 01 Prievidza 
						Okresný úrad
Č. j.: A/2023/16780/OÚ-3					Odbor opravných prostriedkov
Prievidza dňa 2. 5. 2023					Ul. M. Rázusa č. 54, 911 01 Trenčín
Vec:	Žiadosť o predĺženie lehoty pre rozhodovanie
Dňa 27. 3. 2023 začal Okresný úrad v Prievidzi, odbor všeobecnej vnútornej správy, Nám. SNP č. 56, 971 01 Prievidza, konanie o priestupku proti majetku podľa § 50 ods. 1 zákona č. 372/1990 Zb. o priestupkoch v znení neskorších predpisov, vedenom pod č. j.: A/2023/16531/OÚ-1 proti obvinenému Ivanovi Máchovi, bytom Pekná ul. č. 432/16, 971 01 Prievidza.
Rozhodnutie v tejto veci nie je možné vydať do 60 dní odo dňa začatia správneho konania, pretože k rozhodnutiu je potrebným podkladom znalecký posudok, vyžiadaný dňa 13. 4. 2023. Podľa oznámenia znalca, môže byť znalecký posudok predložený správnemu orgánu najskôr 31. 7. 2023.
Na základe uvedeného Vás žiadame podľa § 49 ods. 2 zákona č. 71/1967 Zb. o správnom konaní v znení neskorších predpisov o primerané predĺženie lehoty pre rozhodnutie.
	Mgr. Iveta Skálová, vedúca odboru všeobecnej vnútornej správy
Poznámka
Správny orgán je povinný každú vec vybaviť včas bez zbytočných prieťahov. Podľa zložitosti vybavovanej veci zákony ustanovujú lehoty na rozhodnutie, a to:
•	v jednoduchých veciach bezodkladne,
•	v ostatných prípadoch do 30 dní,
•	v obzvlášť zložitých prípadoch do 60 dní,
•	do lehoty, ktorú primerane predĺžil odvolací orgán,
•	do lehoty ustanovenej v osobitných zákonoch.
Zákon o správnom konaní nedefinuje, čo sa rozumie jednoduchou vecou, čo znamená bezodkladne a čo sa považuje za obzvlášť zložitý prípad. Posúdenie tejto otázky patrí do pôsobnosti správneho orgánu. Odvolací správny orgán rozhodne o predĺžení lehoty pre rozhodnutie až vtedy, ak prvostupňový správny orgán nemôže rozhodnúť v zákonom ustanovených lehotách, t. j. 30 a 60 dní. Predĺženie lehoty nemá povahu rozhodnutia. Dĺžku takto ustanovenej lehoty zákon nelimituje, mala by však byť primeraná povahe veci, stavu podkladov pre rozhodovanie a aj objektívnym záujmom účastníkov. Lehoty pre vydanie rozhodnutia majú poriadkový charakter a nemajú vplyv na právnu pozíciu účastníkov konania.